## Zaključci

### NN 27/1993 (6.4.1993.), Zaključci

# ZASTUPNIČKI DOM SABORA REPUBLIKE HRVATSKE

Na temelju članka 80. Ustava Republike Hrvatske, članka 35. 108. i 113.
Poslovnika Zastupničkog doma Sabora Republike Hrvatske nakon rasprave o
Izvješću o političkom stanju u Republici Hrvatskoj u godini 1992. i Izvješću
o rezultatima pretvorbe društvenih poduzeća do 1. ožujka 1993., ocjenjujući
uz punu političku suradnju svih političkih stranaka da je stanje u Republici
vrlo teško, posebice zbog: - okupacije dijela područja Republike Hrvatske.

- nastavka srpske agresije,

- golemog razaranja hrvatskog driavnog područja,

- velikog broja prognanika i izbjeglica,

- pada proizvodnje,

- gubitka tradicionalnih tržišta,

- visoke stope inflacije,

- blokade prometnica,

- nedovoljnog funkcioniranja pravne države,

- nedovoljnih isporuka elektroenergije, posebice u Dalmaciji. Zastupnički
dom Sabora Republike Hrvatske na sjednici 26. ožujka 1993. donio je slijedeće

## ZAKLJUČKE

1. Zastupnički dom ocjenjuje da je temeljni uvjet za svekoliki napredak
Republike Hrvatske obustava srpske agresije te uspostavljanje trajnog mira
i ustavnog poretka na cijelom području Republike u njezinim međunarodno
priznatim granicama.

2. Sukladno mirotvornoj politici Republike Hrvatske, Zastupnički dom
podržava ugovaranje sporazuma o produženju mandata UNPROFOR-a do šest mjeseci.
U tom razdoblju potrebno je da UNPROFOR: - suglasno Vance-ovu planu osigura
nadzor međunarodno priznatih granica Republike Hrvatske i uspostavu hrvatskog
ustavno-pravnog poretka na području koje je pod zaštitom snaga UNPROFOR-a,
- provede razoružanje teroristićkih paravojnih srpskih formacija i izvlačenje
teškog naoružanja iz okupiranih područja Republike Hrvatske i njegovo stavljanje
pod učinkovitu kontrolu, - zaustavi etničko čišćenje na okupiranim područjima
Republike Hrvatske, - osigurava povratak svih prognanika i - osigura početak
rada međunarodnog suda za ratne zločine.

3. Zastupnički dom podržava politiku Predsjednika Republike Hrvatske
i Vlade Republike Hrvatske, koja ima za polazište i činjenicu da je Hrvatskoj
od najvećeg interesa završetak rata i politićko rješenje krize u suverenoj
državi Bosni i Hercegovini.

4. Zastupnički dom obvezuje Vladu Republike Hrvatske da ubrza rad na
izgradnji novog ustroja državne uprave, kao i suvremenoga pravnog sustava,
osobito glede gospodarskog dijela toga sustava. Dom će, slijedom svoje
nadležnosti, stalno upozoravati i zahtijevati od Vlade poduzimanje efikasnih
mjera zbog suzbijanja pojava korupcije, rastrošnosti i kriminala.

5. Zastupnički dom određuje slijedeće prioritete u provedbi Programa
gospodarske obnove i preporoda: - provedbu Stabilizacijskog programa Vlade
Republike Hrvatske, s osobitim naglaskom na suzbijanje inflacije kao jednog
od glavnih uvjeta bržeg gospodarskog razvitka, - skrb za nemoćne i najugroženiji
dio pučanstva mora biti briga države, kao i briga o žrtvama domovinskog
rata i briga o obiteljima stradalih branitelja domovine. - nastavak i ubrzanje
procesa privatizacije društvenog i državnog vlasništva, uz djelatnije uključivanje
hrvatske dijaspore, sa snažnim poticanjem privatnog poduzetništva, na temelju
postojećih propisa i njihovom dogradnjom i prilagodbom novonastalim okolnostima.
Sva stajališta, primjedbe i prijedloge iznesene u saborskoj raspravi o
privatizaeiji društvenih poduzeća, Vlada treba uzeti u obzir prilikom dogradnje
postojećih propisa. Zastupnički dom obvezuje Vladu Republike Hrvatske da
za svaku sjednicu Doma pripremi i Domu dostavi izvješće o rezultatima pretvorbe
i o tijeku privatizacije društvenih i državnih poduzeća. Vlada Republike
Hrvatske je dužna osigurati redovito izvješćivanje javnosti najmanje jedanput
mjesečno s podacima o poduzećima za koje su izdana rješenja o pretvorbi.

6. Zastupnički dom će na temelju članka 46. Poslovnika Zastupničkog
doma osnovati radno tijelo (Komisiju) za pračenje postupka pretvorbe i
privatizacije društvenih poduzeća. Ovi zaključci će biti objavljeni u "Narodnim
novinama".

Klasa: 200-02/93-01/01

Zagreb, 26. ožujka 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Ostalo, NN 27/1993-460